Drie in hof oor tiener se 'huwelik' met 61-jarige | Maroela Media
Die verhoor van drie beskuldigdes wat verband hou met 'n 13-jarige verstandelik gestremde meisie wat na bewering 'n slagoffer van mensehandel geword het en gedwing is om met 'n man in sy sestigs te trou, is Maandag weereens in die hooggeregshof in Port Elizabeth uitgestel.
Dié verhoor was veronderstel om twee weke gelede te begin, maar regter Glen Goosen was ten tyde van dié hofdatum besig met 'n ander saak op die hofrol.
Dit is die jongste uitstel vir dié saak nadat dit 'n vorige keer aan die lig gekom het dat een van die beskuldigdes aparte regsverteenwoordiging sou nodig hê.
Die meisie se "eggenoot" was vandag in die hof met sy nuwe regsverteenwoordiger nadat hy aparte regsverteenwoordiger aangevra het.
Die hof het die nuwe prokureur, Motsamai Marele, gevra om die dossier na te gaan, sodat die verhoor Dinsdag kan voortgaan.
"Daar is 'n jong klaer wat van [elders] gebring moet word en dié jeugdige se getuienis moet vandeesweek afgehandel word," het Goosen gesê.
Maroela Media het vroeër berig die oom van die meisie staan saam met twee ander mense tereg op 'n reeks aanklagte insluitend mensehandel en die sluiting van 'n gedwonge huwelik vir die doeleindes van uitbuiting. Die meisie se 61-jarige "eggenoot" staan tereg op twee bykomende aanklagte van verkragting.
Ná die dood van haar ma, toe die kind nege jaar oud was, het sy in 2012 by haar oom in KwaDukuza, KwaZulu-Natal, gaan woon. In Desember 2014 is die meisie saam met die dogter van die derde beskuldigde, 'n 63-jarige vrou, om dié se ma te besoek.
Volgens die klagstaat het 'n 61-jarige man van Port Elizabeth daarna 'n lobola-ooreenkoms met die meisie se oom aangegaan en in November 2016 is die slagoffer, teen daardie tyd 13 jaar oud, gedwing om skool te verlaat en met die ouer man te trou. Die 63-jarige vrou het na bewering die meisie op 'n taxi gesit Port Elizabeth toe.
Al drie beskuldigdes is tans op borgtog uit.
Die arme kind. Dat 'n groep mense so gewetenloos kan handel.
Dis net siek. Wat gaan aan met die mense?
Hoekom 'n meisie, amper 50 jaar jonger as jy, sal wil verkrag? Is daar geen gewillige tannies in daardie gebied nie?